  Виталий Пронин Татьяна Васильевна МАМОНТОВА - Дэри ёросысь Изгурт школаысь директорлэн воштӥсез, удмурт кылъя но литературая дышетӥсь. Егит визьнодасьлэн ужын емышъёсыз туж шӧдскымонэсь: пиналъёсыз вормисьёс луо удмурт кылъя олимпиадаосын, наукая конференциосын. Т. Мамонтова Дышетӥсьёс берто гуртэ Татьяна Васильевна Мамонтова 14-тӥ арзэ Изгуртысь школаын ужа. Дышетӥсь луон мылкыдыз солэн дышетскон вакытаз ик бурдъяськиз. Угось туж синмаськыса но яратыса учкылӥз покчи классъёсысь дышетӥсез Евгения Ивановна Яковлева шоры. Сыӵе ик гань-гань сямо, либыт, вазиськись луоно вал, малпалляз. Ма, кытысь Танялы сыӵе малпан йыраз каръяськиз? Мумиз-бубиз дышетон ужлы матын но ӧвӧл. Анаез Нина Юрьевна колхозын ужаз: доярка вал, столовойын пӧраськиз, выж миськиз. Атаез Василий Иванович колхозын ик механизатор луыса ужаз. Вероника апаезлы но гурт уж матынгес вал - Можгалась ветеринарияя техникумез бырйиз, пудоосты туж яратэ. Танялэн Валера выныз но Ижысь 42-тӥ училищее мынӥз, автомеханиклэн профессиезлы дышетскиз. Нош Танялэн, бадӟым классъёсы вуыса, визьнодась луон малпанэз уката юнмаз. Дышетӥсьлэн нуналаз бадӟым классъёсын дышетскисьёс пичиосты дышетылӥзы. Татьяна одно ик покчиосты визьманы куриськылӥз. Озьы школаез йылпумъяса, Глазовысь пединститутэ мыноно кариськиз - отын начальной классъёслы дышетӥсьёсты дасяло шуыса тодӥз. Нокин ӧз косы матэгес кариськыны - Ижевск Изгуртлэсь нырулын гинэ ке но. Нош анаен атаез нылзыя кариськизы - бырйид бере, пе, ойдо Глазове. Таняез келяса ик мынӥзы. Нош пединститутысь приёмной комиссиын шуге-леке вуттӥзы: туэ, пе, начальной классъёслы дышетӥсьёсты люкаськомы, но соос удмурт кылэн герӟаськемын уз луэ. Дэмлазы филологияя факультетэз, удмурт но ӟуч кылъя дышетӥсь луод, шуизы. Татьяна соглаш луиз - уго Изгуртысь школаын туж яратылӥз удмурт кылъя дышетӥсьлэсь Галина Витальевна Мамонтовалэсь урокъёссэ. Та быръёнэз пумысен нылмуртлэн одӥг пол но жалямез ӧвӧл. Туж кельшиз солы Глазовын дышетскыны. Преподавательёссы кужмоесь вал, али но тодаз кылемын дышетӥсьёсыз: Татьяна Геннадьевна Волкова (Та дыре Ижысь К. Герд нимо гимназилэн кивалтӥсез. - Авт.), Борис Иванович Каракулов, Надежда Михайловна Люкина, Мария Тихоновна Слесарева. — Практикаосмы городысь школаосын ортчылӥзы - дышетӥсьёсмылэн сак чакламзы улсын. Гуртэ милемыз нокин но ӧз лэзьылы. Соин котькуд уроклы тыро-пыдо дасяськисько вал, - тодаз вае Татьяна Васильевна. Нош пединститут бере егит дышетӥсь нокытчы палэнэ кошкыны ӧз малпа. Аслаз вордскем школаяз ик ужаны куриськиз. Зэм, соку ик удмурт кылъя дышетӥсьлэсь ставказэ ӧз сётэ. Изгуртысь школаын сыӵе выпускникъёсты будэто - диплом басьтэмзы бере егитъёслэн одно ик вордскем гуртазы ужамзы потэ. Соин дышетӥсьёслы дипломзыя но малпамзыя уж соку ик уг шедьы, куддыръя возьмано луэ. Анай кылэз гажаны юртто туала амалъёс — Удмурт кылъя монэ дышетӥз директормы Галина Витальевна Мамонтова. Соин, та предметэз мыным но оскиз шуыса, нырысь шумпотӥ но, ӧжытак куалектӥ но. Со урокъёсам ӵемысь пуке вал, - вера Татьяна Мамонтова. Татьяна Мамонтоваен ӵош Изгурт школаын удмурт кылэз нуэ Ольга Четкарёва. Дышетӥсьёс уг кышкало экспериментъёслэсь. Тани кӧня ке ар талэсь азьло доразы вазиськизы Дышетон удысысь йӧскалык ужпумъёсты эскеронъя институтын ужасьёс. Школаын электрон учебникъёсты эскеронъя площадка кылдытыны куризы. Нырысь та ужез мытӥзы покчи классъёсын - электрон кабъёсъя дышетскизы 3-тӥ но 4-тӥ классъёс. 5-тӥ классэ выжыса но, соос азьланьтӥзы выль амалъя дышетсконзэс. Нылпиос али 6-тӥ классэ вуизы ни. Пичи дыр — Соослы электрон учебникъёсын ужаны туж кельше. Секытэз номыр ӧвӧл. Семинаръёсын но милемлы ваньзэ валэктӥзы-возьматӥзы. Зэм, школаын ужаны кутским но, шугъяськонмы кылдӥз - учебникъёсты возьматыны интерактивной доскамы но, проектормы но ӧвӧл. Татын анай-атайёслы вазиськытэк ӧйлась. Тау кареме потэ соослы: мынам ӵектонэлы соглаш луизы, басьтӥзы ваньзэ. Та эксперимент возьматэ: электрон учебникъёсын ужаса, нылпиослэн удмурт кылэн тунсыкъяськонзы йылэ. Тани Ашальчи Оки сярысь темаез ортчиськом - огшоры учебникын кылбуръёсыз вань. Но электрон кабын кылбуръёсты кылзыны луэ. Тани котькуд писательлэсь биографизэ вераськом, со сярысь дышетӥсь кылъёсын гинэ уг мадьы - электрон кабын слайдъёс пото, видеоматериалъёс люкамын. Ваньмыз туж тунсыко. 6-тӥ классысь нылпиос озьы ик луыны кулэ кожало. Нош 9-тӥ классэ вуэм нылпиослы кылем арын таӵе амалэн урок возьматӥм но - паймизы: неужто, пе, удмуртъёслэн но таӵе учебникъёссы вань ни. Шумпотӥсько, удмурт кыл мукет предметъёслэсь бере уг кыльы ке, - шуэ Татьяна Васильевна. Урок йылпумъяськыку, электрон учебникъёсын дышетскисьёс тодон-валанзэс юнматыны быгато, нетбукын заданиосты лэсьтыса. Зэм, таиз уж уггес быдэсмы. Изгуртысь школаын нетбукъёс тырмыт ке но, выль электрон учебникъёсты усьтыны программаоссы уг тупало. Ассэ возьматыны уг дырты Татьяна Васильевна 5-тӥ-11-тӥ классъёсын удмурт кыл но литература нуэ. Нылпиосын ужаны туж тунсыко, соослэсь вераськемзэс кылзыны, улон шоры учкемзэс но тодыны туж кельше солы. Зэм, Изгуртысь школае нылпиос арысь аре золгес ӟучомыса вуо ни. Котыр коттедж посёлокъёс трос пуктӥсько. Отысь нылпиос но Изгуртысь школае лыкто - данакез ӟучъёс. Со сяна, Сизьгуртысь, Мешерысь, Кенӥысь, Дӥньтэмысь, Чультемысь пиналъёс вуо. Озьы Изгуртысь школаын дышетскисьёслэн лыдзы арысь аре тросгес луэ. 400 муртлы чаклам юртын али 526 нылпи тодон-валан люка, соин 2 сменаен дышетсконо луо. Удмурт кылэз дышето, 1-тӥ классысен кутскыса, но люкисько группаослы. Берло дыре югдур воштӥське: удмурт кылэз ляб тодӥсь анай-атайёс но нылпиоссэс гожто ӟеч тодӥсьёсыз пӧлы - анай кыллы мед дышозы, шуо. — Мукет школаосын сямен ик, классэз люкиськомы удмурт кылэз ӟеч тодӥсьёслы но ляб валасьёслы. Озьы дышетон 2 пӧртэм программая мынэ. Тани 6-тӥ классын пияше вань. Атаез удмурт, анаез бигер. Данил пизылы мон ӵектӥ «Ӟеч-а, бур-а, удмурт кыл!» капчиятэм программая дышетскыны. Нош со удмурт кылэз ӟеч тодӥсьёс пӧлы куриськиз. Туж умой дышетске. Ӝӧк вылаз котьку пичи словарь. Сётэм ужез со ваньзылэсь ӝог лэсьтэ. Мукетъёсыз, оло, 10 пол юалозы на, нош Данил словарьзэ усьтоз, учкоз, быдэстоз. Вакчи предложениос вераны быгатэ, нош макем ӟеч удмурт кылын гожъяське - диктантъёсыз ваньмыз «5»-лы, - вера Татьяна Васильевна. Дышетӥсьлы ужаны мылкыд сёто нылпиослэн вормонъёссы. Изгуртысь пиналъёс удмурт кылъя но литературая улоскуспо олимпиадаосын котьку но 10 устоосыз пӧлы шедё. Таяз арын 9-тӥ классысь Полина Селивёрстова удмурт литератураез тодӥсьёс пӧлын улоскуспо олимпиадаын вормись луиз. 11-тӥ классын дышетскись Даша Тотоева ёросысь олимпиадаын 2-тӥ интые потӥз. Татьяна Васильевна мыло-кыдо басьтӥськиз нылпиосын эскерон ужъёс радъян борды но. Ужъёсынызы потало ёросын, республикаын, улосъёс куспын радъям конференциосы. Кылсярысь, 9-тӥ классын дышетскись Полина Селивёрстова кылем сӥзьыл Казаньын ортчем «Чтения школьников на языках Российской Федерации» вожвылъяськонысь вормись луыса бертӥз. Отчы со «Изгуртын улӥсьёслэн диалектизмъёссы» ужен ветлӥз. — Москвае ветлӥм Даша Тотоеваен - отын Россиысь шаертодонлы сӥзем лыдӟонъёс ортчизы. Милесьтым ужмес отчы ӵектӥз республика - Быдӟым оже пыриськем гуртомы, егит нылаш Зоя Фёдорова сярысь гожтэммес вылӥ дунъязы. Даша Москваысь дипломен бертӥз. Нылпилы ведь кыӵе ке уж гинэ сётӥськод, сюрес возьматӥськод - солы тунсыко потэ ни, ачиз утчаськыны кутске. Тани 9-тӥ классын дышетскись Гриша Агафонов ёросын ортчем «Лидеры 21 века» конференциын 1-тӥ инты басьтӥз. «Мумыкор но соин герӟаськем сям-йылолъёс» сярысь ужзэ туж мыло-кыдо дасяз. Со понна артэ Мешерысь, Сизьгуртысь калыклэсь но юалляськиз. Ужзэ ёрос газетын но печатлазы. Та уженыз со вуоно арын республикаысь «Мои первые шаги в науку» конференцие шедёз, - шуэ Татьяна Мамонтова. УрокТатьяна Васильевналэн ужын тыршемезлэн емышъёсыз адӟисько ке но, ассэ возьматыны со уг дырты. Мон туж востэм адями, дыр вуиз ке, оло, сцена вылэ но пото ай, удмурт кылъя дышетӥсьёслэн конкурсазы но мыно, шуэ. Нош али Татьяна Мамонтовалэн выль но секыт ныпъетэз: школаын оскемын директорлэн воштӥсез луыны. — Школа ужез ӵуказелы кельтыны уг луы, ваньзэ туннэ лэсьтоно, соин куддыръя со дорам но бертэ, уйин но пуконо луэ, - пальпотэ Татьяна Васильевна. Ӝыны гурт - Мамонтовъёс Нылпиосты эскерон ужъёсы кыскыса, Татьяна Васильевналэн аслаз но вуж документъёсты бугыръяны мылкыдыз ӝутске. Тани быземез бере солэн фамилиез Мамонтова луиз. Изгуртын таӵе фамилия туж вӧлмемын. Школаын гинэ 4-ез ужасьсы - Мамонтовъёс. — Ай эшшо ми Изгуртын Мамонтова Татьянаос но 4 кузя. Почтаын паймо: кудзылы гожтэт вуэ? Ярам, атай нимез гожто ке, озьы Татьяна Васильевнаос 2 кузя кылиськомы ни, - пальпотэ Татьяна Мамонтова. Гань-гань сямо дышетӥсь-лэн семья улонэз но лад-лад, дыртытэк радъяськиз. Алексей кузпалыныз соос школаысен эшъяськизы. Алёша Мамонтов 1 ареслы пичигес вал ке но, 11-тӥ классын дышетскись Татьянаез школаын шулдыръяськон ӝыт бере келяса мынӥз. Собере яратонзылэсь кужымзэс мертазы иськемъёс пыр - Таня Глазовын дышетскиз, нош Алёша, Ижысь монтажной техникумез йылпумъяса, армие кошкиз. Озьы 5 ар эшъяськизы. Армия бере Алексей Ижысь гурт удысъя кун академие дышетскыны пыриз на. Нош 2005-тӥ арын сюан шудӥзы. Табере Юля нылзылы 10 арес ни, Алёназылы - 3 арес. Эшшо 7 аресъем Машизы вань. 3 нылъёсыз — 2 ар талэсь азьло, секыт висьыса, улонысь кошкиз Вероника апае. Солэсь нылзэ бордамы басьтӥмы. Машалы соку 5 арес вал ни. Туж потӥз: Машилэн вӧзаз мед луоз адями, кинлы со сюлмаськонъёссэ но шумпотонъёссэ вералоз, кин юрттоз солы. Табере Машимылэн сюлмыз но шуназ ни: мыным «мама» шуыса вазе ни, - вера Татьяна Васильевна. Изгуртысь огаз выль ульчае Мамонтов кузпалъёс выль юрт ӝутӥзы, бакча мертто. Татьяна Васильевна туж яратэ сяськаосын вырыны, уката розаосты утялтыны кельше, пе. Нош кузпалыз тани пудо вордыны но ӝутка - асьмеос, пе, гуртын ук, асьмелэсьсэ будэтоно. Татьяна Мамонтова шумпотэ: туала пиналъёс туж чырткемесь. Юанзы кылдӥз ке - юалозы, сюлмаськонзы вань ке - вералозы. Классысьтыз нылпиосыз но туж капчиесь - 6-тӥ классэныз ӵош Татьяна Васильевна походэ но потэ, Удмуртилэн пӧртэм сэрегъёсаз экскурсиосын но вуэ. — Нылпиос пӧлын мон асме туж каньыл шӧдӥсько, школае лобыса кадь мынӥсько, - шуэ Татьяна Мамонтова. Елена Скворцова  